Predkladacia správa

Návrh zákona, ktorým sa mení a dopĺňa zákon č. 141/1961 Zb. o trestnom konaní súdnom (Trestný poriadok) v znení neskorších prepisov a o zmene a doplnení niektorých zákonov sa predkladá do legislatívneho procesu na základe bodu B.1 uznesenia vlády SR č. 350 zo 7. mája 2003.

Základným cieľom predkladanej novely Trestného poriadku je v našom právnom poriadku zakotviť nový inštitút tzv. spolupracujúceho, resp. korunného svedka. Aplikačná prax orgánov činných v trestnom konaní ukazuje, že pri postihu korupcie, ako aj najzávažnejšej organizovanej trestnej činnosti, je platná právna úprava nepostačujúca, a to najmä s ohľadom na dôkaznú núdzu v takýchto prípadoch. Z tohto dôvodu sa navrhuje upraviť výslovne v zákone postup orgánov činných v trestnom konaní v prípade osoby, ktorá sa spolupodieľala na páchaní trestnej činnosti, avšak dobrovoľne sa rozhodla pre spoluprácu s orgánmi činnými v trestnom konaní. V týchto prípadoch bude môcť byť na základe rozhodnutia vyšetrovateľa po predchádzajúcom súhlase prokurátora dočasne odložené vznesenie obvinenia voči takejto osobe. Prokurátor sa bude môcť rozhodnúť následne na základe svedectva tejto osoby v konaní o trestnom čine, v ktorom táto osoba vystupovala ako svedok, či voči nej zastaví trestné stíhanie alebo bude takúto osobu stíhať podľa miernejšieho ustanovenia Trestného zákona. 

Návrhom zákona sa upravujú ďalej tieto ustanovenia Trestného poriadku:
-	sprísňujú sa podmienky pre podanie sťažnosti pre porušenie zákona a upravuje sa novým spôsobom konanie najvyššieho súdu o tomto mimoriadnom opravnom prostriedku,
-	upravujú sa ustanovenia o zaistení majetku a výkone trestu prepadnutia majetku,
-	upravuje sa inštitút zmieru spôsobom, aby bol v praxi aj dostatočne využívaný, 
-	ďalšie zmeny sa upravujú v časti právny styk s cudzinou,
-	upravujú sa aj niektoré ustanovenia, ktorých zmenu a doplnenie si vyžiadala aplikačná prax orgánov činných v trestnom konaní.

V návrhu zákona sú upravené alternatívy v čl. I - body 32, 39, 41 (tieto vzájomne súvisia) a body 45 a 46 (vzájomne súvisia).

	Predkladaný návrh zákona zakladá zvýšenie nárokov na finančné prostriedky zo štátneho rozpočtu a zvýšené nároky na pracovné sily a organizačné zabezpečenie tak, ako je to uvedené v doložke finančných, ekonomických, environmentálnych vplyvov a vplyvov na zamestnanosť, a to v súvislosti s úpravou sťažnosti pre porušenie zákona – zverenie oprávnenia podávať tento mimoriadny opravný prostriedok v prospech obvineného aj verejnému ochrancovi práv.

	Prerokovanie návrhu zákona na plenárnom zasadnutí Rady hospodárskej a sociálnej dohody SR podľa zákona o tripartitne nie je potrebné.